Source: http://www.dhc.aw/aw/consumido/preguntanan-frecuente-consumido
Timestamp: 2019-05-23 09:49:48+00:00
Document Index: 38121206

Matched Legal Cases: ['art. 7', 'art. 7', 'art. 7', 'art. 6', 'art. 7', 'art. 6', 'art. 6', 'art. 6', 'art. 7', 'art. 3', 'art. 6', 'art. 6']

Bo ta aki: Inicio Consumido Preguntanan frecuente consumido
Pregunta frecuente consumido
Dienst Huur- en Consumentenzaken a compila un serie di pregunta frecuente relata na consumido. Esakinan ta trata:
Abo sa kico ta e diferencia entre credito cu interes y esun sin downpayment (Huurkoop);
Kico ley ta bisa di validez di cadeaubon;
Kico ta e fecha di vencimento di un pago via cheque;
Kico ta e suma minimo di pago cu caarchi banco;
Kico ta e validez legal di 'store policy'? y
Kico pa haci ora ta cobra un prijs diferente na caha cu riba shelf.
Abo sa kico ta e diferencia entre un credito cu interes y un credito sin downpayment?
Credito ta encera cu e cliente ta bay di acuerdo pa paga poco poco e prijs di compra di un producto. Esaki ta regla pa ley den art. 7A:1557 di nos codigo civil. Hopi biaha credito ta inclui calculacion di un interes y e cliente ta bira doño di biaha na momento cu e ricibi e producto.
Huurkoop (of miho conoci tambe como credito sin downpayment, cero interes (0%) of rent-to-own) ta un tipo di credito cu tin e forma di huur, y aunke e cliente ta ricibi e producto di biaha, e ta bira doño apenas si na final tur pago di huur a keda efectua. Huurkoop ta regla den ley den art. 7A: 1557h di nos codigo civil.
Un otro caracteristica di huurkoop ta cu e cliente durante e periodo di pago ta responsabel pa e producto. Dus e cliente ta responsabel te hasta pa daño inespera, robo of perdida. Esaki ta duna siguridad pa e negoshi. Un otro aspecto cu ta duna siguridad ta cu si e cliente keda sin cumpli cu e debernan di pago, e negoshi por exigi pa debolbe e producto por medio di ordo di hues. E ora ey e negoshi por bende e producto pa un otro hende. E cliente por te hasta haya un boete pa incumplimento di pago. Pa un acuerdo di huurkoop ta legal e mester ta por escrito. Si acaso a haci e acuerdo verbal, e ta considera como un credito manera stipula den art. 7A:1557.
Den huurkoop e riesgo ta cay mas tanto pa e cliente. Na Aruba nos conoce diferente tienda cu ta ofrece huurkoop. Door cu a base di huurkoop e suma di huur semanalmente of mensualmente ta mustra relativamente poco e ta crea e impresion bao consumidornan di ta hopi atractivo, pero riba termino largo e suma total di e compra no ta den bentaha di e consumido mes. E consumido ta sali hopi biaha mas caro cu si ela cumprele cash. Por ehempel un negoshi cu ta ofrece huurkoop ta bende e producto cash pa AWG 2600, pero e mesun producto atraves di un contract di huurkoop di 18 luna cu extra garantia ta sali AWG 5501,70, cual ta AWG 305,65 pa 18 luna. E prijs cash ta apenas 47% di loke e cliente lo mester paga total pa por bira doño di e producto. Pior ainda, si acaso e contract di huurkoop bay malo, e cliente por haya su mes confronta cu beslaglegging riba su salario y te hasta mas gastonan en conexion cu e atraso.
E formanan di credito aki ta crea e ilusion di un forsa di compra cu no ta existi, esaki ta trece consecuensia negativo pa e situacion financiero di e consumidor. Durante e periodo di e huurkoop e likides di e consumido ta bay atras. Pues, riba termino largo e formanan di pago aki por debilita e forsa di compra di consumidonan na Aruba y por stanca crecimento economico general. Aruba conoce un economia di mercado liber y pesey ta importante pa e comerciantenan y e consumidornan actua consientemente den cuadro di bienestar general. Comercio tin aki den un responsabilidad tambe pa proteha e equilibrio di nos sistema economico y mantene e nivel of hisa e confiansa di e consumido den nos economia.
Kico ley ta bisa di validez di cadeaubon?
Hopi consumido ta acerca Dienst Huur- en Consumentenzaken cu pregunta kico ley ta permiti como tempo di validez riba un cadeaubon. Cadeaubon ta un bon of certificado cu un balor cu bo por cumpra na un tienda y dune como regalo. Ora presenta e cadeaubon na e tienda, e ta siribi pa cumpra articulo na balor marca riba e bon. Cadeaubon ta un forma hopi popular pa duna regalo y cada tienda ta uza diferente regla ora ta trata cadeaubon.
Na momento cu regala e cadeaubon, mayoria biaha e bon ta duna poco informacion riba e condicionnan di e bon. Pa trece claridad riba e topico Dienst Huur- en Consumentenzaken a sondea ley riba kico ta e uzo normal y kico ta derecho di e consumido. Dienst Huur- en Consumentenzaken a conclui entre otro cu en realidad no ta existi un regla specifico riba e vencemento di un cadeaubon. Ta posibel pa clasifica e fecha di vencemento di un cadeaubon manera un condicion general den sentido di articulo 6:231 di nos codigo civil. Door di cumpra e bon e consumido ta asumi e condicionnan mara na e bon. Di otro banda legalmente ta cay riba e bendedo un obligacion pa duna informacion riba e condicionnan general vigente, sea cu esaki ta menciona riba e bon mes of nan ta disponibel pa inspeccion un caminda(art. 6:233 sub b jo. 6:334 BWA).
Ora ta cumpra un cadeaubon e cumprado (consumido) ta cera un acuerdo cu un bendedo (tienda/ servicio). Den mayoria caso e cumprado ta un consumido; un persona natural cu no ta actuando den ehecucion di un profesion of empresa (art. 7:5 BWA). Den principio e tienda mes mag di determina kico e validez di e bon ta, pero sin embargo esaki conforme articulo 6:233 sub a di nos codigo civil no mag di ta irasonabelmente dificil pa e consumido. Den cuadro di e tempo di validez di un bon Dienst Huur- en Consumentenzaken ta distingui tres sorto di cadeaubon:
Cadeau bon sin fecha. Si no ta existi un fecha riba e cadeaubon anto e bon ta valido pa un tempo ilimita. E bendedo mes no por wak riba e cadeaubon ki dia esaki tabata bendi. Si acaso e negoshi a bay failliet of e servicio no ta disponibel mas, esaki no lo conta mas.
Cadeau bon cu apenas un fecha di emision. Si apenas tin un fecha di emision, e ora e bon tin un validez di 5 aña. E cadeau bon ta bira e comprobante di e demanda legal pa exigi cumplimento di e acuerdo di compra cu te despues 5 aña ta vence. Despues di 5 aña e negoshi no ta obliga mas pa tuma e bon.
Cadeabon cu fecha di emision y fecha di vencemento. Bonnan cu fecha di vencemento ta caduca riba e fecha. Si acaso e fecha di vencemento ta menos cu 1 aña esaki por ta irasonabelmente dificil pa e consumido. Pues, conforme articulo 6:236 sub g (lista preto) di nos codigo civil un reclamo cu un tempo di vencemento menos cu 1 aña bo por clasifica como irrasonabelmente dificil pa esun cu ta asumi e condicionnan mara na e bon. Un cadeaubon mester ta dus por lo menos 1 aña despues di e fecha di emision. Esaki no ta significa cu validez di 1 aña dimes ta rasonabel. Pues, pa determina exactamente ta depende tambe di circumstancianan di e compra, manera e sorto di servicio of producto y e disponibilidad di nan. Esaki ta factornan cu por hunga un rol den determinacion di e rasonabilidad di e tempo di validez di un cadeaubon. Pero den cualkier caso, e negoshi lo mester mustra e consumido cu un situacion concreto cu e ta irasonabelmente dificil.
Kico ta fecha di vencimento di un pago via cheque
Ora ta trata un compra di consumido den principio e pago mester sosode den e moneda comun (art. 6:112 BWA). Un cheque (art. 6:46 BWA) no ta placa, pero por wordo ofreci como un medio di pago. Esaki ta encera un orden di pago na un banco cual ta duna e negoshi e posibilidad di obtene e placa. En principio un bendedo of compania no ta obliga di acepta un cheque como medio di pago, cu excepcion den e caso cu di antemano tin un acuerdo pa un tal obligacion of esaki ta e medio di pago usual. E cheque ta un medio di pago cu ta susceptibel pa fraude y ta wordo uza menos cada bes menos. Por lo general e persona cu ta skirbi e cheque y e banco ta cera un acuerdo cu por paga cu cheque tanten cu tin suficiente saldo disponibel riba e cuenta bancario.
Un cheque tin un validez limita, cu excepcion ora ta indica otro riba e cheque. Por lo general na Aruba un cheque tin un validez di 6 luna desde e emision di e cheque. Na otro paisnan e cheque tin un validez di 6 luna (Merca) of 1 aña (Hulanda) desde e emision di e cheque.
Ora un negoshi ta acepta un cheque como medio di pago ta asumi cu ta realisa e pago exitosamente (art. 6:46 lid 1 BWA). Esaki ta nifica cu tin un acuerdo pa un areglo di pago. Si acaso e negoshi logra cobra e cheque, e pago ta keda cumpli y e obligacion di pago ta termina. Si resulta imposibel pa e negoshi cobra e cheque, e ora e negoshi ainda tin derecho pa reclama e consumidor a base di e acuerdo di compra.
Vencemento di e reclamacion di pago tin como consecuencia cu e reclamacion di pago no por wordo imponi mas pa ley. Ora di compra di consumidor ta conta un termino di vencemento di 2 aña (art. 7:28 BWA). Esaki ta nifica cu despues di 2 aña e negoshi no por impone pago mas di e consumidor. Den caso di otro reclamacion di pago a base di otro acuerdonan ta conta un termino di vencemento di 5 aña (art. 3:307 lid 1 BWA).
Kico ta e suma minimo di pago cu carchi debito (PIN)
Ora ta trata di un compra di consumido den principio e pago mester sososde den e moneda comun (art. 6:112 BWA). Hopi biaha esaki por sosode tambe via banco, cual ta encera cu e pago ta sosode door di deposita placa riba e cuenta di banco di e negoshi (art. 6:114BWA). Pago via PIN ta un manera pa haci pago facil, lihe y relativamente sigur. Pa e negoshi tambe pago via PIN ta lihe, sigur y eficiente. E medio di pago aki a bira hopi popular y cada bes mas establecimento tin un mashin di banco disponibel pa paga cu carchi debito.
Sin embargo, na Aruba tin luganan (specialmente supermercadonan) cu ta exigi un suma minimo (mayoria biaha esaki ta Awg. 10,-) pa por haci uzo di e servicio di paga via PIN. Esaki ta un regla interno di e negoshi. Pa e negoshi e ta un servicio cu e ta ofrece na su clientenan. Ofrece e servicio aki tin gastonan mara na dje pa e negoshi, manera huur di mashin di banco, mantencion di un of mas mashin di banco y/ of un porcentahe di e transaccion pa cubri gastonan administrativo.
Algun negoshi ainda ta cobra e consumidor pa e servicio aki. Esaki ta permiti. E consumidor mes por dicidi si e ta acepta esaki. Naturalmente e negoshi mester indica di antemano cu lo cobra un suma extra pa pago cu carchi debito. E consumidor ta bay de acuerdo cu esaki na momento cu primi e boton ‘OK’ riba e mashin di PIN. Sin embargo e consumidor por dicidi di paga di otro manera of e por dicidi di bay na un otro negoshi cu ta ofrece e servicio aki sin cobra extra pa pago via PIN.
Kico ta e validez legal di 'store policy'?
E compra di consumido ta mara na e store policy apenas si e condicionnan di e 'store policy' ta cumpli cu leynan di consumido, ademas e condicionnan di e 'store policy' mester ta visibel y/ of lesabel pa e consumido of mester por tin un referencia sea den tienda of riba factura na unda por lesa e 'store policy'.
Por lo demas, cierto 'store policy' cu ta limita nan garantia di tienda esaki no ta limita e garantia legal mara na benta di e producto. Pues articulo 17 & 21 di Codigo Civil Buki 7, titulo 1 tin splicacion cla riba esaki.
Kico pa haci ora ta cobra un prijs mas halto cu e prijs riba shelf?
Di acuerdo cu reglamento pa anotacion di prijs di producto of servicio, e comerciante tin e obligacion pa cobra e prijs cu ta poni riba e producto. E consumido na momento cu haya su mes den un situacion cu e prijs di e producto riba shelf of riba e propio producto ta diferente cu e prijs na caha por tuma e siguiente pasonan:
Notifica e negoshi cu e prijs ta incorecto y exigi e prijs riba e producto of riba shelf.
Si acaso e negoshi nenga di cobra e prijs anota riba e producto of shelf, Dienst Huur- en Consumentenzaken ta conseha enfaticamente pa e consumido no cumpra e producto y abandona e tienda.
Avisa Directie Economische Zaken kende ta tene supervision riba e ley di reglamento pa anotacion di prijs.
Si e consumido a keda sin cumpra e articulo, e lo a demostra di no ta consenti promocion di prijs falso. Si e consumido cumpra e articulo, e lo ta premiando e negoshi aumentando su benta.